62022CJ0322
SENTENZA TAL-QORTI TAL-ĠUSTIZZJA (Is‑Seba’ Awla)
8 ta’ Ġunju 2023 (
*1
)
“Rinviju għal deċiżjoni preliminari – Prinċipju ta’ kooperazzjoni leali – Prinċipju ta’ effettività – Taxxa miġbura minn Stat Membru bi ksur tad-dritt tal-Unjoni – Ksur ikkonstatat wara sentenza tal-Qorti tal-Ġustizzja – Dritt għall-ħlas ta’ interessi fuq il-ħlas eċċessiv – Leġiżlazzjoni nazzjonali li tillimita d-dritt għall-ħlas ta’ interessi għall-perijodu li jmur sat-tletin jum wara l-pubblikazzjoni tas-sentenza tal-Qorti tal-Ġustizzja f’Il-Ġurnal Uffiċjali tal-Unjoni Ewropea”
Fil-Kawża C‑322/22,
li għandha bħala suġġett talba għal deċiżjoni preliminari skont l-Artikolu 267 TFUE, imressqa min-Naczelny Sąd Administracyjny (il-Qorti Amministrattiva Suprema, il-Polonja), permezz ta’ deċiżjoni tal‑15 ta’ Marzu 2022, li waslet fil-Qorti tal-Ġustizzja fit‑12 ta’ Mejju 2022, fil-proċedura
E.
vs
Dyrektor Izby Administracji Skarbowej we Wrocławiu,
fil-preżenza ta’:
Rzecznik Małych i Średnich Przedsiębiorców,
IL-QORTI TAL-ĠUSTIZZJA (Is-Seba’ Awla),
komposta minn M. L. Arastey Sahún, Presidenta tal-Awla, F. Biltgen u J. Passer (Relatur), Imħallfin,
Avukata Ġenerali: T. Ćapeta,
Reġistratur: A. Calot Escobar,
wara li rat il-proċedura bil-miktub,
wara li rat l-osservazzjonijiet ippreżentati:
–
għal E., minn M. Kułagowski, M. Niżnik, radcowie prawni, kif ukoll K. Trzópek-Piskorz, doradca podatkowy,
–
għad-Dyrektor Izby Administracji Skarbowej we Wrocławiu, minn K. Zygadło, radca prawny,
–
għar-Rzecznik Małych i Średnich Przedsiębiorców, minn P. Chrupek, radca prawny,
–
għall-Gvern Pollakk, minn B. Majczyna, bħala aġent,
–
għall-Kummissjoni Ewropea, minn K. Herrmann u W. Roels, bħala aġenti,
wara li rat id-deċiżjoni, meħuda wara li nstemgħet l-Avukata Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-prinċipji tad-dritt tal-Unjoni, b’mod partikolari tal-prinċipji ta’ kooperazzjoni leali, ta’ ekwivalenza u ta’ effettività, fil-kuntest tad-dritt tal-individwi għall-ħlas ta’ interessi mar-rimbors minn Stat Membru ta’ taxxa miġbura bi ksur tad-dritt tal-Unjoni.
2
Din it-talba tressqet fil-kuntest ta’ tilwima bejn E., fond ta’ investiment li s-sede tiegħu hija stabbilita fl-Istati Uniti tal-Amerika, u d-Dyrektor Izby Administracji Skarbowej we Wrocławiu (id-Direttur tal-Amministrazzjoni Fiskali ta’ Wrocław, il-Polonja) (iktar ’il quddiem id-“direttur”) dwar deċiżjoni tal-amministrazzjoni fiskali Pollakka li tillimita u tirrifjuta l-ħlas ta’ interessi fuq ħlas eċċessiv ta’ taxxa mġarrba bi ksur tad-dritt tal-Unjoni.
Il‑kuntest ġuridiku
Id‑dritt Pollakk
L‑updop
3
L-Artikolu 3 tal-ustawa o podatku dochodowym od osób prawnych (il-Liġi dwar it-Taxxa fuq id-Dħul tal-Persuni Ġuridiċi), tal‑15 ta’ Frar 1992, fil-verżjoni konsolidata tagħha (Dz. U. tal‑2011, Nru 74, intestatura 397), kif emendata (iktar ’il quddiem l-“updop”), jiddisponi:
“1.   Il-persuni taxxabbli, jekk ikollhom is-sede tagħhom jew l-amministrazzjoni ċentrali tagħhom fit-territorju tar-Repubblika tal-Polonja, huma suġġetti għat-taxxa fuq id-dħul kollu tagħhom, irrispettivament mill-post fejn huma ġġenerati.
[…]
2.   Il-persuni taxxabbli li ma għandhomx is-sede jew l-amministrazzjoni ċentrali tagħhom fit-territorju tar-Repubblika tal-Polonja huma suġġetti għat-taxxa biss fuq id-dħul li huma jirċievu fit-territorju tar-Repubblika tal-Polonja.
[…]”
4
L-Artikolu 22 tal-updop jipprevedi:
“1.   It-tassazzjoni tad-dividendi u dħul ieħor minħabba l-parteċipazzjoni fil-profitti ta’ persuni ġuridiċi li s-sede jew l-amministrazzjoni ċentrali tagħhom tinsab fir-Repubblika tal-Polonja hija stabbilita għal 19 % tad-dħul irċevut, […]
[…]”
5
L-Artikolu 26 tal-updop huwa fformulat kif ġej:
“1.   Il-persuni ġuridiċi u l-entitajiet organizzattivi li ma għandhomx personalità ġuridika, kif ukoll l-imprendituri li huma persuni fiżiċi, li jħallsu d-dħul imsemmi fl-Artikoli […] u 22(1), huma, bħala persuni li jħallsu, obbligati jiġbru fil-jum ta’ dan il-ħlas […] l-ammont dovut bħala taxxa b’rata fissa fuq id-dħul [tal-kumpanniji] fir-rigward ta’ dawn il-ħlasijiet […].
[…]
3.   Il-persuni li jħallsu msemmija fil-paragrafu 1 għandhom iħallsu l-ammonti tat-taxxa sa mhux iktar tard mis-seba’ jum tax-xahar ta’ wara dak li matulu huma jkunu ġabru t-taxxa konformement mal-paragrafi 1 u […], fuq il-kont tal-uffiċċju tat-taxxi mmexxi mill-kap tal-uffiċċju tat-taxxa li taħtu jaqa’ l-uffiċċju rreġistrat tal-persuna taxxabbli […]. Il-persuni li jħallsu għandhom jibgħatu, lill-persuni taxxabbli msemmija:
1)
fl-Artikolu 3(1) – l-informazzjoni dwar l-ammont tat-taxxa miġbura,
2)
fl-Artikolu 3(2) u lill-Uffiċċju tat-Taxxa – l-informazzjoni dwar il-ħlasijiet imwettqa u dwar it-taxxa miġbura
–
ippreżentati skont mudell speċifiku.
[…]
3a.   Il-persuni li jħallsu għandhom jittrażmettu l-informazzjoni msemmija fil-punt 1 tal-paragrafu 3, sa mhux iktar tard mid-data tal-ħlas tal-ammont tat-taxxa miġbura, u l-informazzjoni msemmija fil-punt 2 tal-paragrafu 3, sa mhux iktar tard mill-aħħar tat-tielet xahar tas-sena ta’ wara s-sena fiskali li matulha jkunu saru l-ħlasijiet imsemmija fil-paragrafu 1, anki jekk min iħallas, matul is-sena fiskali, ikun stabbilixxa u bagħat l-informazzjoni konformement mal-paragrafu 3b.
[…]”
Il‑Kodiċi tat‑Taxxa
6
L-Artikolu 8 tal-ustawa Ordynacja podatkowa (il-Liġi li Tistabbilixxi Leġiżlazzjoni Fiskali), tad‑29 ta’ Awwissu 1997, fil-verżjoni konsolidata tagħha (Dz. U. tal‑2012, intestatura 749), kif emendata (iktar ’il quddiem il-“Kodiċi tat-Taxxa”), jiddisponi:
“Min iħallas huwa persuna fiżika, persuna ġuridika jew entità organizzattiva mingħajr personalità ġuridika li hija obbligata, bis-saħħa tal-leġiżlazzjoni fiskali, tikkalkola u tiġbor it-taxxa ta’ persuna taxxabbli u tħallasha fil-ħin lill-awtorità tat-taxxa.”
7
L-Artikolu 30 tal-Kodiċi tat-Taxxa jipprevedi:
“1.   Il-persuna li tħallas li ma tkunx osservat l-obbligi previsti fl-Artikolu 8 hija responsabbli għat-taxxa mhux miġbura jew għat-taxxa miġbura iżda mhux imħallsa.
[…]
3.   Il-persuna li tħallas […] hija responsabbli għas-somom dovuti msemmija fil-paragrafi 1 […] fuq l-assi kollha tagħha.
[…]”
8
L-Artikolu 72 tal-Kodiċi tat-Taxxa huwa fformulat kif ġej:
“1.   ‘Ħlas eċċessiv’ tfisser kwalunkwe ammont:
[…]
2)
ta’ taxxa miġbura indebitament mill-persuna li tħallas jew li teċċedi l-ammont dovut;
[…]”
9
Skont l-Artikolu 73 tal-Kodiċi tat-Taxxa:
“1.   Il-ħlas eċċessiv inkors […] mill-jum:
[…]
2)
tal-ġbir mill-persuna li tħallas ta’ taxxa li ma hijiex dovuta jew li teċċedi l-ammont dovut;
[…]”
10
L-Artikolu 74 tal-Kodiċi tat-Taxxa jiddisponi:
“Jekk il-ħlas eċċessiv jirriżulta minn sentenza tat-Trybunał Konstytucyjny [(il-Qorti Kostituzzjonali, il-Polonja)] jew minn sentenza tal-Qorti tal-Ġustizzja tal-Unjoni Ewropea, u l-persuna taxxabbli […]:
[…]
2)
[kellha l-obbligu fiskali tagħha] imħallas mill-persuna li tħallas[,] l-ammont tal-ħlas eċċessiv huwa ddeterminat mill-persuna taxxabbli fit-talba għar-rimbors tagħha […]
[…]”
11
L-Artikolu 75(1) tal-Kodiċi tat-Taxxa jipprevedi:
“Meta l-persuna taxxabbli tikkontesta l-fondatezza tal-ħlas miġbur mill-persuna li tħallas jew l-ammont ta’ taxxa miġbura, hija tista’ tippreżenta talba intiża li jiġi kkonstatat l-ħlas eċċessiv miġbur.”
12
L-Artikolu 77 tal-Kodiċi tat-Taxxa huwa fformulat kif ġej:
“1.   Il-ħlas eċċessiv għandu jiġi rrimborsat f’terminu ta’:
[…]
4)
30 jum li jibdew jiddekorru mid-data li fiha titressaq it-talba msemmija fl-Artikolu 74;
[…]”
13
L-Artikolu 78 tal-Kodiċi tat-Taxxa jiddisponi:
“1.   Ir-rata tal-interessi applikata għall-ħlas eċċessiv għandha tkun ugwali għar-rata ta’ interessi moratorji applikata għall-arretrati tat-taxxa […]
[…]
5.   Fil-każ previst fil-punt 4 tal-Artikolu 77(1), l-interessi huma dovuti għall-perijodu:
1)
mit-tnissil tal-ħlas eċċessiv sad-data tar-rimbors tiegħu, bil-kundizzjoni li l-persuna taxxabbli tippreżenta talba għar-rimbors tal-ħlas eċċessiv f’terminu ta’ 30 jum mid-data tad-dħul fis-seħħ tas-sentenza tat-Trybunał Konstytucyjny [(il-Qorti Kostituzzjonali)] jew mill-pubblikazzjoni tad-dispożittiv tas-sentenza tal-Qorti tal-Ġustizzja tal-Unjoni Ewropea f’Il-Ġurnal Uffiċjali tal-Unjoni Ewropea jew mid-data li fiha l-att normattiv ikun tħassar jew emendat kompletament jew parzjalment;
2)
mit-tnissil tal-ħlas eċċessiv sat-tletin jum wara d-dħul fis-seħħ tas-sentenza tat-Trybunał Konstytucyjny [(il-Qorti Kostituzzjonali)] jew il-pubblikazzjoni tad-dispożittiv tas-sentenza tal-Qorti tal-Ġustizzja tal-Unjoni Ewropea f’Il-Ġurnal Uffiċjali tal-Unjoni Ewropea jew mid-data li fiha l-att normattiv tħassar jew ġie emendat totalment jew parzjalment, jekk it-talba għar-rimbors tal-ħlas eċċessiv titressaq iktar minn 30 jum wara d-dħul fis-seħħ tas-sentenza tat-Trybunał Konstytucyjny [(il-Qorti Kostituzzjonali)] jew wara l-pubblikazzjoni tad-dispożittiv tas-sentenza tal-Qorti tal-Ġustizzja tal-Unjoni Ewropea f’Il-Ġurnal Uffiċjali tal-Unjoni Ewropea jew wara li dak l-att ikun tħassar jew ġie emendat kompletament jew parzjalment.
[…]”
Il‑kawża prinċipali u d‑domanda preliminari
14
Permezz ta’ ittra tat‑28 ta’ Diċembru 2017 indirizzata lill-amministrazzjoni fiskali Pollakka, ir-rikorrent fil-kawża prinċipali talab li jiġu kkonstatati u li jiġi rrimborsat lilu ħlas eċċessiv ta’ taxxa fuq il-kumpanniji mġarrba għas-snin 2012, 2013 u 2014, kif ukoll l-interessi fuq dan il-ħlas eċċessiv għall-perijodi mid-data tal-ġbir tal-imsemmi ħlas eċċessiv sal-jum tar-rimbors tagħhom.
15
Ir-rikorrent fil-kawża prinċipali sostna li l-konstatazzjoni tal-istess ħlasijiet eċċessivi kienet tirriżulta mis-sentenza tal‑10 ta’ April 2014, Emerging Markets Series of DFA Investment Trust Company (C‑190/12, iktar ’il quddiem is-sentenza Emerging Markets, EU:C:2014:249).
16
Permezz ta’ deċiżjonijiet tat‑2 ta’ Marzu 2018, l-amministrazzjoni fiskali Pollakka laqgħet it-talba intiża għall-konstatazzjoni u għar-rimbors ta’ dan il-ħlas eċċessiv. Dan ir-rimbors sar fit‑28 ta’ Marzu 2018.
17
Permezz ta’ deċiżjoni tal‑24 ta’ April 2018, din l-amministrazzjoni rrifjutat il-ħlas ta’ interessi fuq il-ħlasijiet eċċessivi.
18
Permezz ta’ deċiżjoni tas‑6 ta’ Awwissu 2018, id-direttur, għall-kuntrarju, abbażi tal-punt 2 tal-Artikolu 78(5) tal-Kodiċi tat-Taxxa, laqa’ parzjalment it-talba għall-ħlas ta’ interessi fuq il-ħlasijiet eċċessivi.
19
B’mod iktar preċiż, fir-rigward tal-ħlasijiet eċċessivi mġarrba għas-snin 2012 u 2013, it-talba għal interessi ntlaqgħet għall-perijodu mid-data tal-ġbir tat-taxxa sat-tletin jum wara l-pubblikazzjoni tas-sentenza Emerging Markets f’Il-Ġurnal Uffiċjali tal-Unjoni Ewropea, jiġifieri l‑10 ta’ Lulju 2014, u l-kumplament tar-rikors ġie miċħud. F’dak li jirrigwarda l-ħlas eċċessiv imġarrab għas-sena 2014, it-talba għal interessi ġiet miċħuda kollha kemm hi, peress li t-taxxa kienet inġabret wara din id-data.
20
Peress li r-rikors tiegħu ppreżentat kontra d-deċiżjoni tas‑6 ta’ Awwissu 2018 ġie miċħud mill-Wojewódzki Sąd Administracyjny we Wrocławiu (il-Qorti Amministrattiva Provinċjali ta’ Wrocław, il-Polonja), ir-rikorrent fil-kawża prinċipali ppreżenta appell ta’ kassazzjoni quddiem in-Naczelny Sąd Administracyjny (il-Qorti Amministrattiva Suprema, il-Polonja), il-qorti tar-rinviju.
21
Il-qorti tar-rinviju tirrileva li, fil-każ ta’ ħlas eċċessiv imġarrab bi ksur tad-dritt tal-Unjoni, ikkonstatat wara sentenza tal-Qorti tal-Ġustizzja, jistgħu jinqalgħu tliet sitwazzjonijiet fattwali.
22
Jew it-talba għall-konstatazzjoni tal-ħlas eċċessiv tressqet f’terminu ta’ 30 jum mill-pubblikazzjoni tas-sentenza tal-Qorti tal-Ġustizzja f’Il-Ġurnal Uffiċjali tal-Unjoni Ewropea. F’dan il-każ, l-interessi għandhom jibdew jiddekorru mill-jum tal-ħlas eċċessiv sad-data tar-rimbors tiegħu.
23
Jew din it-talba tressqet wara l-iskadenza ta’ dan it-terminu, filwaqt li l-ħlas eċċessiv tnissel qabel din l-iskadenza. F’dan il-każ, l-interessi huma dovuti mill-jum tal-ġbir sat-tletin jum wara l-pubblikazzjoni tas-sentenza tal-Qorti tal-Ġustizzja f’Il-Ġurnal Uffiċjali tal-Unjoni Ewropea. Il-qorti tar-rinviju tirrileva li tali sitwazzjoni seħħet f’dan il-każ fir-rigward tal-ħlasijiet eċċessivi mġarrba għas-snin 2012 u 2013.
24
Jew, fl-aħħar nett, l-istess talba tressqet wara l-iskadenza tal-istess terminu, filwaqt li l-ħlas eċċessiv tnissel ukoll wara din l-iskadenza. F’dan il-każ, l-interessi ma jkunux dovuti. Il-qorti tar-rinviju tirrileva li din is-sitwazzjoni seħħet f’dan il-każ fir-rigward tal-ħlas eċċessiv imġarrab għas-sena 2014.
25
Il-qorti tar-rinviju tosserva li l-limitazzjoni tad-dekorrenza tal-interessi deskritta fil-punt 23 ta’ din is-sentenza hija aċċettata mill-qrati Pollakki. Madankollu, hija tindika li, fir-rigward tas-sitwazzjoni deskritta fil-punt 24 ta’ din is-sentenza, il-ġurisprudenza Pollakka tqis li, minkejja li d-dispożizzjonijiet tad-dritt nazzjonali ma jippermettux li jingħataw interessi lill-persuna taxxabbli, tali interessi għandhom madankollu jingħatawlha abbażi ta’ prinċipji analogi għal dawk previsti fl-Artikolu 78(5) tal-Kodiċi tat-Taxxa, filwaqt li t-terminu għat-tressiq tat-talba għall-konstatazzjoni tal-ħlas eċċessiv għandu madankollu jiġi kkalkolat mid-data tal-ġbir ta’ dan il-ħlas eċċessiv.
26
Il-qorti tar-rinviju tistaqsi dwar il-kwistjoni jekk, f’sitwazzjoni bħal dik li hija adita biha, il-limitazzjoni fit-tul tad-dekorrenza tal-interessi fuq ħlas eċċessiv tiżgurax il-kumpens għad-dannu kkawżat mill-ġbir tat-taxxa indebita u l-implimentazzjoni sħiħa tal-prinċipju ta’ kooperazzjoni leali li jirriżulta mill-Artikolu 4(3) TUE.
27
Il-qorti tar-rinviju tirrileva wkoll li, minkejja li l-Artikolu 78(5) tal-Kodiċi tat-Taxxa jipprevedi regoli identiċi għall-kalkolu tal-interessi fuq il-ħlasijiet eċċessivi, kemm fir-rigward tal-ħlas eċċessiv li jirriżulta minn sentenza tal-Qorti tal-Ġustizzja jew ta’ ħlas eċċessiv li jirriżulta minn sentenza tat-Trybunał Konstytucyjny (il-Qorti Kostituzzjonali), l-effetti f’dak li jirrigwarda l-imsemmija ħlasijiet eċċessivi differenti skont jekk dawn tal-aħħar jirriżultawx minn sentenza ta’ waħda jew l-oħra minn dawn iż-żewġ qrati huma differenti. Fil-fatt, sentenza tat-Trybunał Konstytucyjny (il-Qorti Kostituzzjonali) li tiddikjara dispożizzjoni tad-dritt nazzjonali inkompatibbli mal-Kostituzzjoni Pollakka ttellef lil din id-dispożizzjoni s-saħħa vinkolanti tagħha fid-data tal-pubblikazzjoni ta’ din is-sentenza. Għalhekk ma huwiex possibbli li, bħal fil-kawża li tressqet quddiem il-qorti tar-rinviju, ħlas eċċessiv ta’ taxxa jseħħ wara l-pubblikazzjoni ta’ tali sentenza tat-Trybunał Konstytucyjny (il-Qorti Kostituzzjonali). F’dan il-kuntest, tqum il-kwistjoni dwar jekk, minkejja li applikat prinċipji formalment identiċi, ir-Repubblika tal-Polonja żguratx trattament identiku għar-rimedji ġudizzjarji ta’ natura interna u għar-rimedji ġudizzjarji previsti għall-protezzjoni tad-drittijiet individwali li jirriżultaw mid-dritt tal-Unjoni. F’dan l-aħħar każ, it-terminu sabiex titressaq talba għall-konstatazzjoni tal-ħlas eċċessiv huwa relattivament qasir, peress li, bis-saħħa tal-Artikolu 26(3) tal-updop, il-persuna li tħallas hija obbligata tinnotifika lill-persuna taxxabbli bit-taxxa miġbura mhux iktar tard mis-seba’ jum tax-xahar ta’ wara dak li matulu jkun sar dan il-ġbir.
28
Huwa f’dan il-kuntest li n-Naczelny Sąd Administracyjny (il-Qorti Amministrattiva Suprema) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari li ġejjin:
“Il-prinċipji ta’ effettività u ta’ kooperazzjoni leali kif ukoll ta’ ekwivalenza msemmija fl-Artikolu 4(3) [TUE] jew kwalunkwe prinċipju validu ieħor previst mid-dritt tal-Unjoni, jipprekludu dispożizzjoni nazzjonali bħall-punti 1 u 2 tal-Artikolu 78(5) tal-[Kodiċi tat-Taxxa], li tipprevedi li l-interessi fuq taxxa eċċessiva mħallsa, miġbura mill-aġent li jħallas b’mod kuntrarju għad-dritt tal-Unjoni, ma humiex dovuti lill-persuna taxxabbli wara li jiddekorru 30 jum mid-data ta’ pubblikazzjoni, f’[Il-Ġurnal Uffiċjali tal-Unjoni Ewropea], tas-sentenza tal-Qorti tal-Ġustizzja […] li tikkonstata l-inkompatibbiltà tal-ġbir tat-taxxa mad-dritt [tal-Unjoni] fejn it-talba għall-konstatazzjoni ta’ dan il-ħlas eċċessiv tressqet mill-persuna taxxabbli wara l-iskadenza ta’ dan it-terminu u d-dispożizzjonijiet tad-dritt nazzjonali dwar il-ġbir tat-taxxa, minkejja s-sentenza [Emerging Markets,] xorta jibqgħu inkompatibbli mad-dritt tal-Unjoni?”
Fuq id‑domanda preliminari
29
Permezz tad-domanda tagħha, il-qorti tar-rinviju tistaqsi, essenzjalment, jekk il-prinċipji ta’ ekwivalenza u ta’ effettività, moqrija flimkien mal-prinċipju ta’ kooperazzjoni leali, għandhomx jiġu interpretati fis-sens li jipprekludu leġiżlazzjoni nazzjonali li, meta talba għar-rimbors ta’ taxxa eċċessiva mħallsa titressaq iktar minn 30 jum wara l-pubblikazzjoni f’Il-Ġurnal Uffiċjali tal-Unjoni Ewropea ta’ sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tmur kontra d-dritt tal-Unjoni, tillimita d-dekorrenza tal-interessi fuq il-ħlas eċċessiv dovut lill-persuna taxxabbli kkonċernata fit-tletin jum wara din il-pubblikazzjoni, jew teskludi l-interessi kollha fil-każ fejn l-imsemmi ħlas eċċessiv ikun ġie mġarrab mill-persuna taxxabbli wara l-imsemmi tletin jum.
30
Skont ġurisprudenza stabbilita, bis-saħħa tal-prinċipju ta’ kooperazzjoni leali, stabbilit fl-Artikolu 4(3) TUE, l-Istati Membri huma obbligati li jħassru l-konsegwenzi illegali ta’ ksur tad-dritt tal-Unjoni u li jipprevedu modalitajiet proċedurali, għar-rikorsi intiżi sabiex jiżguraw il-protezzjoni tad-drittijiet li l-partijiet f’kawża jisiltu minn dan tal-aħħar, li ma jkunux inqas favorevoli minn dawk li jikkonċernaw rikorsi simili ta’ natura interna (prinċipju ta’ ekwivalenza) u li ma jagħmlux prattikament impossibbli jew eċċessivament diffiċli l-eżerċizzju tad-drittijiet mogħtija mill-ordinament ġuridiku tal-Unjoni (prinċipju ta’ effettività) (sentenza tal‑14 ta’ Ottubru 2020, Valoris, C‑677/19, EU:C:2020:825, punt 21 u l-ġurisprudenza ċċitata).
31
Minn ġurisprudenza stabbilita jirriżulta wkoll li kull persuna li tkun suġġetta għal miżuri amministrattivi li fuqha awtorità nazzjonali imponiet il-ħlas ta’ taxxa, ta’ dazju, ta’ imposta jew ta’ kwalunkwe ħlas ieħor bi ksur tad-dritt tal-Unjoni għandha, bis-saħħa ta’ dan tal-aħħar, id-dritt li tikseb mingħand l-Istat Membru kkonċernat mhux biss ir-rimbors tas-somma flus miġbura indebitament, iżda wkoll il-ħlas ta’ interessi intiżi sabiex jikkumpensaw l-indisponibbiltà ta’ din tal-aħħar (sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punti 51 u 52 kif ukoll il-ġurisprudenza ċċitata).
32
Tali drittijiet għar-rimbors tas-somom ta’ flus li Stat Membru impona l-ħlas tagħhom lil persuna li tkun suġġetta għal miżuri amministrattivi bi ksur tad-dritt tal-Unjoni u għall-ħlas tal-interessi fuq dawn is-somom jikkostitwixxu l-espressjoni ta’ prinċipju ġenerali ta’ rkupru ta’ pagament mhux dovut (sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 53 kif ukoll il-ġurisprudenza ċċitata).
33
Huwa l-fatt li l-ħlas ta’ taxxa, ta’ dazju, ta’ imposta jew ta’ kull ħlas ieħor ġie impost minn awtorità nazzjonali “bi ksur tad-dritt tal-Unjoni” li huwa l-bażi u li jiġġustifika l-imsemmija drittijiet (ara, f’dan is-sens, is-sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 60).
34
Tali ksur jista’ jkollu bħala suġġett kull regola tad-dritt tal-Unjoni, kemm jekk tkun dispożizzjoni tad-dritt primarju jew tad-dritt sekondarju, kif ukoll prinċipju ġenerali tad-dritt tal-Unjoni (sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 61 kif ukoll il-ġurisprudenza ċċitata).
35
Fir-rigward tan-natura ta’ dan il-ksur, il-Qorti tal-Ġustizzja ddeċidiet li d-drittijiet għar-rimbors tal-pagament indebitu u għall-ħlas ta’ interessi li l-persuni li jkunu suġġetti għal miżuri amministrattivi jisiltu mid-dritt tal-Unjoni jikkostitwixxu l-espressjoni ta’ prinċipju ġenerali, li l-applikazzjoni tiegħu ma hijiex limitata għal ċertu ksur ta’ dan id-dritt jew eskluża fil-preżenza ta’ ksur ieħor (sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 62).
36
Minn dan isegwi li dawn id-drittijiet jistgħu jiġu invokati mhux biss fil-każ fejn awtorità nazzjonali tkun imponiet fuq persuna li tkun suġġetta għal miżuri amministrattivi l-obbligu li tħallas somma flus abbażi ta’ att tal-Unjoni li jirriżulta li huwa vvizzjat b’illegalità, iżda wkoll f’każijiet oħra, b’mod partikolari, fil-każ fejn il-ħlas ikun ġie impost fuq il-bażi ta’ leġiżlazzjoni nazzjonali li tmur kontra dispożizzjoni tad-dritt primarju jew tad-dritt sekondarju tal-Unjoni, jew inkella fil-każ fejn ikun b’applikazzjoni żbaljata, fir-rigward tad-dritt tal-Unjoni, ta’ att tal-Unjoni jew ta’ leġiżlazzjoni nazzjonali li tiżgura l-eżekuzzjoni jew it-traspożizzjoni ta’ tali att li awtorità nazzjonali tkun imponiet l-imsemmi ħlas (ara, f’dan is-sens, is-sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punti 63 u 64 kif ukoll il-ġurisprudenza ċċitata).
37
Jirriżulta li l-prinċipji tad-dritt tal-Unjoni dwar id-drittijiet tal-persuni li jkunu suġġetti għal miżuri amministrattivi li jiksbu r-rimbors tas-somom ta’ flus li l-ħlas tagħhom ġie impost fuqhom minn Stat Membru bi ksur tad-dritt tal-Unjoni kif ukoll il-ħlas ta’ interessi fuq dawn is-somom ta’ flus għandhom jiġu interpretati fis-sens li huma għandhom, b’mod ġenerali u bla ħsara għall-modalitajiet tal-eżerċizzju ta’ dawn id-drittijiet f’każ partikolari, japplikaw meta minn deċiżjoni tal-Qorti tal-Ġustizzja jew minn deċiżjoni ta’ qorti nazzjonali jirriżulta li l-ħlas ta’ taxxa permezz ta’ ġbir f’ras l-għajn ġie impost minn awtorità nazzjonali fuq il-bażi jew ta’ interpretazzjoni żbaljata tad-dritt tal-Unjoni, jew ta’ applikazzjoni żbaljata ta’ dan id-dritt (ara, f’dan is-sens, is-sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 69).
38
Id-dritt għall-ħlas tal-interessi msemmi fil-punt 31 ta’ din is-sentenza għandu bħala għan, bħalma jirriżulta mill-ġurisprudenza ċċitata f’dan il-punt, li jikkumpensa l-indisponibbiltà tas-somma flus li l-persuna li tkun suġġetta għal miżuri amministrattivi kkonċernata ġiet indebitament miċħuda minnha. Dan il-kumpens jista’ jsir, skont il-każ, skont il-modalitajiet li huma previsti mil-leġiżlazzjoni applikabbli tal-Unjoni jew, fl-assenza ta’ tali leġiżlazzjoni, skont dawk li japplikaw skont id-dritt nazzjonali (ara, f’dan is-sens, is-sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punti 70 u 71).
39
Fl-assenza ta’ leġiżlazzjoni tal-Unjoni fil-qasam ta’ talbiet għal rimbors ta’ taxxi magħmula lill-Istati Membri u, b’mod iktar partikolari, fil-qasam tal-ħlas ta’ interessi moratorji fuq taxxi miġbura indebitament, huwa l-ordinament ġuridiku intern ta’ kull Stat Membru li għandu jipprevedi l-modalitajiet li bihom tali interessi għandhom jitħallsu fil-każ ta’ rimbors ta’ taxxi miġbura bi ksur tad-dritt tal-Unjoni. Kif jirriżulta mill-punt 30 ta’ din is-sentenza, dawn il-modalitajiet għandhom, minn naħa, konformement mal-prinċipju ta’ ekwivalenza, ma jkunux inqas favorevoli minn dawk li jikkonċernaw rikorsi simili ta’ natura interna u, min-naħa l-oħra, konformement mal-prinċipju ta’ effettività, ma jagħmlux prattikament impossibbli jew eċċessivament diffiċli l-eżerċizzju tad-drittijiet mogħtija mill-ordinament ġuridiku tal-Unjoni.
40
B’mod partikolari, tali modalitajiet ta’ ħlas ta’ interessi ma għandhomx iwasslu sabiex iċaħħdu lill-persuna li tkun suġġetta għal miżuri amministrattivi minn kumpens xieraq għat-telf li jkun ġie kkawżat lilha, li jippreżumi, b’mod partikolari, li l-interessi mħallsa lilha jkunu jkopru l-perijodu kollu mid-data li fiha hija ħallset is-somma flus inkwistjoni sad-data li fiha din tiġi rrimborsata (ara, f’dan is-sens, is-sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 75 kif ukoll il-ġurisprudenza ċċitata).
41
Minn dan isegwi li d-dritt tal-Unjoni jipprekludi arranġament ġuridiku li ma jissodisfax dan ir-rekwiżit u li, konsegwentement, ma jippermettix l-eżerċizzju effettiv tad-drittijiet għar-rimbors u għall-ħlas ta’ interessi ggarantiti minn dan id-dritt (sentenza tat‑28 ta’ April 2022, Gräfendorfer Geflügel- und Tiefkühlfeinkost Produktions et, C‑415/20, C‑419/20 u C‑427/20, EU:C:2022:306, punt 76 kif ukoll il-ġurisprudenza ċċitata).
42
F’dan il-każ, l-Artikolu 78(5) tal-Kodiċi tat-Taxxa jipprevedi, bħala prinċipju, il-ħlas ta’ interessi fuq il-ħlas eċċessiv li jiddekorru sad-data tar-rimbors tiegħu u, b’dan il-mod, jissodisfa, prima facie, ir-rekwiżit tad-dritt tal-Unjoni dwar l-irkupru ta’ pagament mhux dovut.
43
Madankollu, din id-dispożizzjoni kif ukoll l-interpretazzjoni tagħha mill-awtorità fiskali Pollakka għandhom bħala effett, fil-każ fejn it-talba għal rimbors titressaq iktar minn 30 jum wara l-pubblikazzjoni f’Il-Ġurnal Uffiċjali tal-Unjoni Ewropea tas-sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tmur kontra d-dritt tal-Unjoni, li tillimita ratione temporis id-dekorrenza tal-interessi, jew saħansitra, jekk ikun il-każ, li teskludi l-interessi kollha.
44
Il-limitazzjoni ratione temporis tad-dekorrenza tal-interessi, li hija dedotta direttament mill-formulazzjoni tal-Artikolu 78(5) tal-Kodiċi tat-Taxxa, tapplika, kif tirrileva essenzjalment il-qorti tar-rinviju (ara l-punt 23 ta’ din is-sentenza), meta l-ħlas eċċessiv tnissel qabel l-iskadenza tat-tletin jum wara l-pubblikazzjoni f’Il-Ġurnal Uffiċjali tal-Unjoni Ewropea tas-sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tikser id-dritt tal-Unjoni u li t-talba għal rimbors titressaq wara din id-data. Il-motiv imressaq mill-Gvern Pollakk sabiex jiġġustifika din il-limitazzjoni huwa x-xewqa li jiġi evitat li l-persuni taxxabbli ma jvarjawx it-talbiet tagħhom għar-rimbors tal-ħlas eċċessiv bl-għan li jibbenefikaw minn ammonti ta’ interessi iktar sostanzjali.
45
Fir-rigward tal-esklużjoni tal-interessi kollha, li tirriżulta mill-interpretazzjoni tal-Artikolu 78(5) tal-Kodiċi tat-Taxxa mill-amministrazzjoni fiskali Pollakka, din tirriżulta, kif essenzjalment irrilevat il-qorti tar-rinviju (ara l-punt 24 ta’ din is-sentenza), fil-każ fejn il-ħlas eċċessiv tnissel wara t-tletin jum wara l-pubblikazzjoni f’Il-Ġurnal Uffiċjali tal-Unjoni Ewropea tas-sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tikser id-dritt tal-Unjoni. Ir-raġuni mogħtija mid-direttur sabiex tiġġustifika din l-esklużjoni hija li l-persuna taxxabbli tista’ topponi l-ġbir tal-ħlas eċċessiv, billi tibbaża ruħha fuq is-sentenza tal-Qorti tal-Ġustizzja.
46
F’dan il-kuntest, għandu jiġi eżaminat jekk u sa fejn dan il-mekkaniżmu ta’ limitazzjoni u, jekk ikun il-każ, ta’ esklużjoni tal-interessi jikser ir-rekwiżit tad-dritt tal-Unjoni, espost fil-ġurisprudenza ċċitata fil-punti 31 sa 41 ta’ din is-sentenza, li jipprovdi li l-persuna taxxabbli li ġġarrab ħlas eċċessiv fiskali bi ksur tad-dritt tal-Unjoni għandha dritt, minbarra r-rimbors ta’ dan il-ħlas eċċessiv mill-Istat Membru kkonċernat, għall-ħlas mill-imsemmi Stat Membru ta’ interessi fuq l-imsemmi ħlas eċċessiv ikkalkolati sad-data tar-rimbors tiegħu.
47
F’dan ir-rigward, għandu jiġi rrilevat li t-talbiet għar-rimbors ta’ ħlas eċċessiv u għall-ħlas ta’ interessi fuq dawn l-ammonti eċċessivi huma suġġetti għar-regoli proċedurali nazzjonali, li jistgħu jimponu fuq l-applikant li jaġixxi b’diliġenza raġonevoli sabiex jevita d-dannu jew jillimita l-portata tiegħu (ara, f’dan is-sens, is-sentenza tat‑8 ta’ Marzu 2001, Metallgesellschaft et, C‑397/98 u C‑410/98, EU:C:2001:134, punt 102). Xorta jibqa’ l-fatt, madankollu, kif tfakkar fil-punt 39 ta’ din is-sentenza, li dawn il-modalitajiet għandhom josservaw il-prinċipji ta’ ekwivalenza u ta’ effettività.
48
Għandu jiġi eżaminat, qabel kollox, jekk il-leġiżlazzjoni nazzjonali tosservax il-prinċipju ta’ effettività.
49
Fir-rigward, fl-ewwel lok, tal-eżami tal-mekkaniżmu ta’ limitazzjoni ratione temporis tad-dekorrenza tal-interessi fir-rigward tal-imsemmi prinċipju, għandu jiġi rrilevat li, anki jekk jitqies li t-tressiq ta’ talba għal rimbors fi żmien 30 jum wara l-pubblikazzjoni f’Il-Ġurnal Uffiċjali tal-Unjoni Ewropea tas-sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tmur kontra d-dritt tal-Unjoni jista’ jiġi kkunsidrat bħala diliġenza raġonevolment eżiġibbli tal-persuna taxxabbli li pparteċipat fil-kawża li fiha ngħatat din is-sentenza tal-Qorti tal-Ġustizzja, tali tressiq ma jistax ikun raġonevolment meħtieġ minn kull persuna taxxabbli oħra li, peress li ma hijiex parti fl-imsemmija kawża, ma tistax tiġi informata dwar l-għoti tas-sentenza tal-Qorti tal-Ġustizzja f’terminu daqshekk qasir. Din il-persuna taxxabbli tal-aħħar tista’, mingħajr ma tkun wettqet negliġenza, issir taf biss bil-fatt li t-taxxa imposta fuqha kienet tikser id-dritt tal-Unjoni ċertu żmien wara l-iskadenza tat-terminu ta’ 30 jum wara l-imsemmija pubblikazzjoni.
50
Barra minn hekk, anki fir-rigward tal-persuna taxxabbli li hija parti fil-kawża li tat lok għall-imsemmija sentenza, li, bħala prinċipju, għandha għarfien ta’ din tal-aħħar fil-jum tal-għoti tagħha, mhux dejjem jista’ jkun raġonevolment mistenni minnha li tressaq talba għal rimbors fi żmien 30 jum mill-pubblikazzjoni tal-istess sentenza f’Il-Ġurnal Uffiċjali tal-Unjoni Ewropea.
51
Fil-fatt, meta l-konstatazzjoni li t-taxxa inkwistjoni tmur kontra d-dritt tal-Unjoni tiddependi mir-riżultat ta’ verifiki li, fis-sentenza tagħha, il-Qorti tal-Ġustizzja titlob lill-qorti tar-rinviju twettaq, perijodu li jaqbeż sew l-iskadenza ta’ dan it-terminu ta’ 30 jum jista’ jiddekorri qabel ma l-imsemmija taxxa tirriżulta li tmur kontra d-dritt tal-Unjoni, abbażi tal-kunsiderazzjonijiet li jinsabu fis-sentenza tal-Qorti tal-Ġustizzja. Dan huwa iktar u iktar il-każ meta din il-qorti, waqt l-implimentazzjoni tas-sentenza tal-Qorti tal-Ġustizzja, ma twettaqx hija stess il-verifiki mitluba iżda tirreferi lill-amministrazzjoni fiskali sabiex din twettaqhom.
52
Fir-rigward, fit-tieni lok, tal-eżami, fid-dawl tal-prinċipju ta’ effettività, tal-mekkaniżmu ta’ esklużjoni tal-interessi kollha fuq il-ħlas eċċessiv applikat meta l-imsemmi ħlas eċċessiv huwa mġarrab wara l-iskadenza tat-terminu ta’ 30 jum wara l-pubblikazzjoni f’Il-Ġurnal Uffiċjali tal-Unjoni Ewropea tas-sentenza tal-Qorti tal-Ġustizzja, għandu jiġi rrilevat li l-fatt li taxxa pprattikata minn Stat Membru tirriżulta kuntrarja għad-dritt tal-Unjoni fid-dawl ta’ sentenza tal-Qorti tal-Ġustizzja ma jimplikax li persuna taxxabbli tista’ konkretament tipprekludi l-ħlas tat-taxxa inkwistjoni. Fil-fatt, u kif tirrileva l-Kummissjoni fl-osservazzjonijiet bil-miktub tagħha, ma huwiex eskluż li taxxa tkompli tinġabar, bi ksur tad-dritt tal-Unjoni, wara l-għoti u l-pubblikazzjoni f’Il-Ġurnal Uffiċjali tal-Unjoni Ewropea ta’ tali sentenza.
53
Hawnhekk ukoll, dan iktar u iktar jista’ jkun il-każ meta l-konstatazzjoni li t-taxxa inkwistjoni tmur kontra d-dritt tal-Unjoni tiddependi mir-riżultat ta’ evalwazzjonijiet u ta’ verifiki li l-Qorti tal-Ġustizzja, fis-sentenza tagħha, tistieden lill-qorti tar-rinviju twettaq u li din tal-aħħar titlob, min-naħa tagħha, lill-amministrazzjoni fiskali sabiex twettaq.
54
Din id-diffikultà tal-persuna taxxabbli li tipprekludi l-ħlas tat-taxxa tiżdied meta l-imsemmi ħlas ikun impost, bħal f’dan il-każ, fuq terz “li jħallas” li huwa personalment responsabbli għall-ġbir tat-taxxa u għall-ħlas tagħha lit-Teżor pubbliku, u meta din il-persuna li tħallas tinforma lill-persuna taxxabbli biss a posteriori bil-ġbir imwettaq, b’diskrepanza fiż-żmien. Iċ-ċirkustanza eventwali li din il-persuna li ħallset setgħat hija stess ipprovat topponi l-ħlas hija irrilevanti għal din il-konstatazzjoni.
55
Fir-rigward tal-kunsiderazzjoni li tinsab fil-punt preċedenti dwar id-diskrepanza fiż-żmien fl-informazzjoni tal-persuna taxxabbli mill-persuna li tħallas, għandu jiġi enfasizzat li, anki jekk jiġi preżunt li d-diskrepanza applikabbli f’dan il-każ testendi għal massimu ta’ xahar u sebat ijiem li jibdew jiddekorru mill-ġbir u mhux, kif isostni r-rikorrent fil-kawża prinċipali fl-osservazzjonijiet bil-miktub tiegħu, billi jinvoka l-Artikolu 26(3a) tal-updop sa fejn jirrigwarda l-punt 2 tal-paragrafu 3 tal-istess artikolu, fuq perijodu li jiddekorri sal-aħħar tat-tielet xahar tas-sena ta’ wara dik tal-ħlas, fatt li għandu jiġi vverifikat mill-qorti tar-rinviju, jekk ikun il-każ, huwa ċar li din id-diskrepanza ta’ xahar u sebat ijiem tista’ twassal sabiex il-persuna taxxabbli tiġi informata dwar il-ġbir biss wara l-iskadenza tat-terminu previst fl-Artikolu 78(5) tal-Kodiċi tat-Taxxa.
56
Għandu jingħad ukoll, inċidentalment, li l-kunsiderazzjonijiet preċedenti, li minnhom jirriżulta li l-persuna taxxabbli tista’ ma tkunx informata fi żmien qasir dwar il-ġbir imwettaq mill-persuna li tħallas, jimplikaw li s-soluzzjoni ġurisprudenzjali, invokata mill-qorti tar-rinviju, li tikkonsisti fit-tibdil tar-regola eżistenti billi tiġi posposta l-iskadenza tat-terminu sabiex titressaq talba għall-konstatazzjoni tal-ħlas eċċessiv sat-tletin jum mid-data tal-ġbir, ma tiġix aċċettata billi taf ma tosservax il-prinċipju ta’ effettività.
57
Fid-dawl tal-kunsiderazzjonijiet preċedenti, il-prinċipju ta’ effettività, moqri flimkien mal-prinċipju ta’ kooperazzjoni leali, għandu jiġi interpretat fis-sens li jipprekludi leġiżlazzjoni nazzjonali li, meta talba għar-rimbors ta’ taxxa eċċessiva mħallsa titressaq iktar minn 30 jum wara l-pubblikazzjoni f’Il-Ġurnal Uffiċjali tal-Unjoni Ewropea ta’ sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tmur kontra d-dritt tal-Unjoni, tillimita d-dekorrenza tal-interessi fuq il-ħlas eċċessiv dovut lill-persuna taxxabbli kkonċernata fit-tletin jum wara din il-pubblikazzjoni, jew teskludi l-interessi kollha fil-każ fejn l-imsemmi ħlas eċċessiv ikun ġie mġarrab mill-persuna taxxabbli wara l-imsemmi tletin jum.
58
Fid-dawl ta’ dawn il-kunsiderazzjonijiet, ma hemmx lok li tingħata risposta għad-domanda preliminari sa fejn din tirrigwarda l-prinċipju ta’ ekwivalenza.
Fuq l‑ispejjeż
59
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is‑Seba’ Awla) taqta’ u tiddeċiedi:
Il-prinċipju ta’ effettività, moqri flimkien mal-prinċipju ta’ kooperazzjoni leali, għandu jiġi interpretat fis-sens li jipprekludi leġiżlazzjoni nazzjonali li, meta talba għar-rimbors ta’ taxxa eċċessiva mħallsa titressaq iktar minn 30 jum wara l-pubblikazzjoni f’Il-Ġurnal Uffiċjali tal-Unjoni Ewropea ta’ sentenza tal-Qorti tal-Ġustizzja li minnha tirriżulta l-konstatazzjoni li t-taxxa inkwistjoni tmur kontra d-dritt tal-Unjoni, tillimita d-dekorrenza tal-interessi fuq il-ħlas eċċessiv dovut lill-persuna taxxabbli kkonċernata fit-tletin jum wara din il-pubblikazzjoni, jew teskludi l-interessi kollha fil-każ fejn l-imsemmi ħlas eċċessiv ikun ġie mġarrab mill-persuna taxxabbli wara l-imsemmi tletin jum.
Firem
(
*1
)	Lingwa tal-kawża: il-Pollakk.